אחרי תקופה ארוכה - מדינת ישראל יכולה להתבונן בגאווה לעבר נבחרת הכדורגל שלה. הכחולים-לבנים של אלי גוטמן רשמו הערב (ראשון) את אחד מהניצחונות הגדולים בהיסטוריה של הנבחרת, כשהביסו 0:3 את בוסניה באצטדיון סמי עופר בחיפה. בעקבות הניצחון עלתה נבחרת ישראל לפסגת בית 2 במוקדמות יורו 2016, ושמרה על המאזן המושלם שלה - 9 נקודות מתוך 9 אפשריות.

הבוסנים, שרק בקיץ האחרון הופיעו במונדיאל בברזיל, הציגו כדורגל מבולבל ומביך והושפלו על ידי נבחרת ישראל שנהנתה מיכולת שיא של שחקני ההתקפה. ההחלטה של גוטמן לתת לגילי ורמוט את חולצת ההרכב השתלמה כבר בדקה ה-36, עם בעיטה אדירה שפתחה את החגיגה והקפיצה את 30 אלף האוהדים בחיפה לשמיים.

טבלת בית 2:

1. ישראל - 3 משחקים, 9 נקודות, הפרש שערים: 7+

2. וויילס - 4 משחקים, 8 נקודות, הפרש שערים: 2+

3. קפריסין - 4 משחקים, 6 נקודות, הפרש שערים: 6+

4. בלגיה - 3 משחקים, 5 נקודות, הפרש שערים: 5+

5. בוסניה - 4 משחקים, 2 נקודות, הפרש שערים: 4-

6. אנדורה - 4 משחקים, 0 נקודות, הפרש שערים: 15-

נתניהו והשחקנים בחדר ההלבשה בסיום (צילום: עמוס בן גרשום, לע"מ)

ערן זהבי והחברים חוגגים מול בוסניה (צילום: גיל נחושתן)

ראש הממשלה בנימין נתניהו ושר האוצר יאיר לפיד גם הם הגיעו לעודד את הנבחרת, שעלתה ל-0:2 מדהים על סף השריקה למחצית עם מבצע קבוצתי מרהיב שהסתיים בשער של עומר דמארי. בוסניה המשיכה להסתבך כשטוני שוניץ' קיבל כרטיס אדום (48), ערן זהבי שבישל את שני השערים הראשונים חתם את הקונצרט בדקה ה-70 וחגג עם ה"פיו-פיו" מעורר המחלוקת.

לאחר שלושה משחקים בקמפיין נבחרת ישראל במצב מצוין עם שלושה ניצחונות. האתגר הבא של גוטמן יקרה ב-28 למרץ 2015, אז וויילס וגארת' בייל יגיעו לישראל. שלושה ימים לאחר מכן תתמודד מול ישראל הנבחרת החזקה בבית 2 - בלגיה. הצלחות בשני המאבקים הללו - וחלום היורו יהפוך להיות אמיתי מתמיד.

תפאורה מדהימה ביציעים (צילום: אורן אהרוני)

עומר דמארי מדהים את הבוסנים (צילום: גיל נחושתן)

מהלך המשחק

דקה ראשונה: השופט הספרדי אנטוניו מתאו לאחוז הוציא את המשחק לדרך, ההתרגשות בסמי עופר בשיאה.

2': מיראלם פיאניץ' בעט כדור חופשי מ-25 מטרים, אופיר מרציאנו הציל את הנבחרת מפיגור מוקדם בזינוק נהדר. מיד לאחר מכן יצאה הנבחרת למתפרצת, נאתכו העביר כדור רוחב לזהבי שבעט למסגרת אבל מצא את אמיר בגוביץ' מוכן.

10': ההגנה הישראלית נתפסה עם המכנסיים למטה, החמצה של איזט חאירוביץ' השאירה את ה-0:0 על כנו.

ראש הממשלה בנימין נתניהו מגיע לעודד את הנבחרת בסמי עופר (צילום: ראובן שוורץ)

גם שר האוצר, יאיר לפיד באצטדיון

ערן זהבי מול מוחמד בשיץ' (צילום: עוז מועלם)

עומרי בן הרוש מפקח על זוראן קברז'יץ' (צילום: עוז מועלם)

12': החבורה של גוטמן נראתה טוב בהתקפה. ורמוט הגביה נהדר ודמארי נגח החוצה מקרוב, למזלו הקוון סימן לנבדל.

16': איזה צ'אנס גדול לנבחרת! ערן זהבי הכניס כדור עומק אדיר לעומר דמארי, שעקף את בגוביץ' אבל מצא את עצמו בזווית קשה מאוד לבעיטה. דמארי מצא את טל בן חיים שהגיח מאחור, בן חיים בעט לקורה.

24': טל בן חיים ביכולת שיא, זה עדיין לא מסתיים ברשת. הפעם מהלך אישי מבריק של כוכב מכבי ת"א בצד שמאל הסתיים בבעיטה חזקה שהפתיע את בגוביץ' ופגעה בקורה, שוב.

איתי שכטר ובן שהר משועשעים על הספסל של גוטמן (צילום: אורן אהרוני)

סמי עופר כחול-לבן (צילום: אורן אהרוני)

31': דקה איומה לנבחרת של גוטמן, שניצלת בנס מספיגה. זה התחיל בסנאד לוליץ', שהסתנן בין כל שחקני הנבחרת לכדור גובה אבל החמיץ בצורה נוראית. זה המשיך בזוראן קברז'יץ', שבעט מתוך הרחבה - אבל אופיר מרציאנו שוב היה שם.

33': שוער מ.ס. אשדוד שוב שם כשצריך אותו. הפעם האריס מדוניאנין מצא את עצמו במצב נוח והפציץ מתוך הרחבה, מרציאנו באינסטינקט מצוין הציל.

34': נבחרת ישראל ניסתה לעקוץ מהצד השני, זה כמעט הצליח עם בעיטה של זהבי מ-20 מטרים אבל בגוביץ' שמר על תוצאה מאופסת.

אלי גוטמן נושא את עיניו לשמיים לפני השריקה (צילום: אורן אהרוני)

האריס מדוניאנין מניף רגל מול טל בן חיים (צילום: עוז מועלם)

דקה 36': שער, 0:1 לנבחרת ישראל. ערן זהבי השאיר את הכדור לגילי ורמוט, שהסתובב ומסף הרחבה הניף את הרגל, נעץ את הכדור ברשת והקפיץ את 30 אלף האוהדים בסמי עופר לשמיים.

39': גילי ורמוט קיבל ביטחון ופשוט רקד על הדשא, הפעם הוא בחר למסור לזהבי, ששוב בעט חזק וחד אבל בגוביץ' מנע 2:0.

דקה 45': שער, 0:2 מדהים לכחולים-לבנים. מהלך קבוצתי יפהפה התחיל בהוצאת חוץ של עומרי בן הרוש, נמשך בפריצה של זהבי ונגמר בבעיטה חדה וטובה של דמארי, נבחרת בוסניה בשוק מוחלט.

ישראל בעננים אחרי השער של ורמוט (צילום: ראובן שוורץ)

אצטדיון סמי עופר ממבט על (צילום: עוז מועלם)

דקה 48': כרטיס אדום לנבחרת בוסניה! חשבתם שהאורחים בדרך לקאמבק? המצב של הבוסנים המשיך להידרדר, כשטוני שוניץ' מנע מעומר דמארי אחד על אחד מול בגוביץ' והורחק על ידי השופט.

59': הגנת בוסניה התפרקה, ורמוט כמעט וקבע 0:3 אבל התעופפות של בגוביץ' לא נתנה לישראל לחגוג בפעם השלישית.

67': משומר קיבל כדור מצוין מביברס נאתכו וממצב טוב בעט לגוף של בגוביץ'.

אופיר מרציאנו מאושר בצד אחד... (צילום: עוז מועלם)

אסמיר בגוביץ' מתוסכל בצד השני (צילום: ראובן שוורץ)

דקה 70': שער. 0:3 לנבחרת ישראל. ערן זהבי, שבישל את שני השערים הקודמים, קיבל מסירת עומק נהדרת מדמארי ומול בגוביץ' לא התבלבל. כוכב מכבי חגג עם ה"פיו-פיו" מעורר המחלוקת, נבחרת בוסניה על הקרשים.

88': זהבי ניסה לכבוש את ה-0:4, עם זה בגוביץ' העצוב יכול היה להתמודד.

ערן זהבי כובש את ה-0:3 (צילום: ראובן שוורץ)

וחוגג עם ה"פיו-פיו" המפורסם שלו גם במדי הנבחרת (צילום: עוז מועלם)

הרכבים

ישראל: אופיר מרציאנו; אייל משומר, איתן טיבי, טל בן חיים, עומרי בן הרוש (אופיר דוידזאדה, 78); שרן ייני, ביברס נאתכו (ניר ביטון, 75); גילי ורמוט (ליאור רפאלוב, 70), ערן זהבי, טל בן חיים; עומר דמארי.

בוסניה: אמיר בגוביץ'; מנסור מוידז'ה (אדין וישצ'ה, 46), אמיר ספאחיץ', טוני שוניץ' (הורחק, 48), אנל האדז'יץ'; זוראן קברז'יץ', מוחמד בשיץ' (סניין פרצ'יץ', 46), האריס מדוניאנין, מיראלם פיאניץ' (גוז'קו צ'ימירוט, 62); סנאד לוליץ', איזט חאירוביץ'.

מסי וניימאר בקרב סוער בפיפ''א 15

צפו: יאו מינג (2.29 מטר) מנסה להיכנס ללא הצלחה לרכב

צפו: שיא גינס לקליעה מהמרחק הכי גדול עם הגב לסל

איתן טיבי ואייל משומר נחושים מול בוסניה (צילום: אורן אהרוני)

האוהדים הכחולים-לבנים בטירוף בסמי עופר (צילום: ראובן שוורץ)

אוהדי נבחרת ישראל מחוץ לסמי עופר (צילום: אורן אהרוני)